Ο Ανδροκλής και τα λιοντάρια του

Ο Ανδροκλής και τα λιοντάρια του είναι ελληνική τηλεοπτικής σειράς, η οποία προβλήθηκε από την ΕΡΤ 2 το 1985.

Σύντομο ιστορικό
Το έτος 1985 θα μπορούσε να χαρακτηριστεί ως το τηλεοπτικό «έτος του λιονταριού», καθώς την Τετάρτη 23 Ιανουαρίου ξεκίνησε στην ΕΡΤ 1 η προβολή της σειράς του Γιάννη Δαλιανίδη Τα λιονταράκια μας, της οποίας ο τίτλος λίγο καιρό μετά έγινε Τα λιονταράκια του κυρ Ηλία. Η απήχηση που είχε στο κοινό η συγκεκριμένη σειρά ήταν πολύ μεγάλη και η ΕΡΤ 2 δε θα μπορούσε να μην έχει τα δικά της «λιονταράκια». Έτσι την Τσικνοπέμπτη 14 Φεβρουαρίου του 1985, προβλήθηκε το 1ο επεισόδιο από τα 26 συνολικά του Ανδροκλή, με τον Κώστα Βουτσά στον ρόλο του κεντρικού ήρωα. Το σενάριο γράφτηκε από τον Κώστα Παπαπέτρο και τη σκηνοθεσία έκανε ο Νίκος Κουτελιδάκης.

Αρχικά, οι δημιουργοί της σειράς είχαν αποφασίσει να γυρίσουν 13 επεισόδια μόνο, αλλά οι διοικητές της ΕΡΤ 2 βλέποντας πως έφερνε μεγάλα ποσοστά τηλεθέασης, τους ζήτησαν να γυρίσουν και έναν 2ο κύκλο επεισοδίων. Να σημειωθεί ότι τους μήνες Ιούλιο και Αύγουστο της χρονιάς εκείνης, το κοινό κάθε Πέμπτη βράδυ έψαχνε να βρει τηλεόραση στο συγκρότημα όπου περνούσε της διακοπές του για να δει τον Ανδροκλή και σχεδόν πάντα τα κατάφερνε.

Υπόθεση
Ο Ανδροκλής Καρπερός είναι χήρος και έχει πέντε παιδιά:

 Τον Ζαχαρία, ο οποίος είναι παντρεμένος με τη Γεωργία και έχουν ένα μωρό,
 τον Κωστή, ο οποίος έχει πάθος με τις μοτοσυκλέτες, 
 τη Μαρίνα, η οποία θέλει να γίνει χορεύτρια,
 το Μιχάλη, ο οποίος αγαπάει το ποδόσφαιρο, αλλά και τα σάντουιτς και
 τον Αντώνη, ο οποίος σπουδάζει στο εξωτερικό.

Ο Ανδροκλής είναι υπεύθυνος λογιστηρίου σε μια εταιρεία ηλεκτρικών ειδών και προσπαθεί να ανταποκριθεί στις διάφορες καθημερινές υποχρεώσεις του. Γκρινιάζει σχεδόν πάντα στους συναδέλφους του, τη Βούλα, η οποία είναι στη Γραμματεία, και τον Σταμάτη, που είναι λάτρης του ωραίου φύλου και κολλητός φίλος του. Παράλληλα δυσκολεύεται να αντιληφθεί τη νοοτροπία των παιδιών του, καθώς θέλει να έχει τον πρώτο και τον τελευταίο λόγο σε όλες τους τις κινήσεις, πράγμα το οποίο τα αναγκάζει να κάνουν πράγματα κρυφά απ' αυτόν. Επιπλέον έχει και την αδερφή του, τη Μερόπη, η οποία του κάνει διαρκώς πλύση εγκεφάλου για να ξαναπαντρευτεί και του φέρνει προξενιά, χωρίς όμως επιτυχία. Η Μερόπη είναι παντρεμένη με το ράφτη Παντελή, ο οποίος τη ζηλεύει πολύ και θέλει να ξέρει ανά πάσα στιγμή πού βρίσκεται και τι κάνει. Κάποια στιγμή έρχεται ν' αναστατώσει τη ζωή του Ανδροκλή η οδοντίατρος Ιωάννα Βαρούτη, η οποία νοικιάζει το διπλανό διαμέρισμα σαν σπίτι-ιατρείο. Μαζί της έχει την κόρη της Τερέζα και τη γραμματέα της Κάτια.

Διανομή
 Κώστας Βουτσάς - Ανδροκλής Καρπερός, χήρος επιχειρηματίας και πατέρας 5 παιδιών.
 Παύλος Χαϊκάλης - Ζαχαρίας Καρπερός, πρωτότοκος γιος του Ανδροκλη.
 Νένα Μεντή - Γεωργία, σύζυγος του Ζαχαρία και νύφη του Ανδροκλή.
 Κώστας Ευριπιώτης - Κωστής Καρπερός, 2ος γιος του Ανδροκλή.
 Μαρίνα Ρώμα - Μαρίνα Καρπερού, η μοναδική κόρη του Ανδροκλή.
 Δημήτρης Φραγκιόγλου - Μιχάλης Καρπερός, 3ος γιος του Ανδροκλή.
 Γιώργος Γιανναράκος - Αντώνης Καρπερός, 4ος γιος του Ανδροκλή, ο οποίος δεν εμφανίστηκε ποτέ στη σειρά. 
 Νατάσα Τσακαρισιάνου - Βούλα, συνάδελφος του Ανδροκλή.
 Δημήτρης Καλλιβωκάς - Σταμάτης, συνάδελφος του Ανδροκλή.
 Δήμητρα Σερεμέτη - Μερόπη Καρπερού, αδερφή του Ανδροκλή.
 Βαγγέλης Πρωτοπαππάς - Παντελής, σύζυγος της Μερόπης και γαμπρός του Ανδροκλή.
 Μάρθα Καραγιάννη - Ιωάννα Βαρούτη, οδοντίατρος η οποία εγκαθίσταται στο διαμέρισμα το οποίο βρίσκεται δίπλα σ' αυτό στο οποίο μένει ο Ανδροκλής.
 Ολίνα Ξενοπούλου - Τερέζα, κόρη της Ιωάννας.
 Τούλα Σπινέλη - Κάτια, γραμματέας της Ιωάννας.

Χώρος στον οποίο ζουν και κινούνται οι ήρωες της σειράς
Ο Ανδροκλής μένει στον 4ο όροφο μιας παλιάς νεοκλασικής πολυκατοικίας στην οδό Καμπάνη 2 και Αγίου Μελετίου
στην ομώνυμη συνοικία της Αθήνας και στην περιοχή εκείνη κινούνται όλοι οι ήρωες της σειράς.

Ενδιαφέροντα στοιχεία
 Το σενάριο της σειράς είχε γραφτεί από τον Κώστα Παπαπέτρο τον Μάρτιο του 1976 και επρόκειτο να γυριστεί σε τηλεοπτική σειρά με τον τίτλο «Αχ καημένε μπαμπά» για λογαριασμό της ΥΕΝΕΔ. Όμως ο Παπαπέτρος φοβήθηκε τη λογοκρισία και δεν γυρίστηκε τότε η σειρά.

 Επίσης το μικρό όνομα του χήρου επιχειρηματία στην αρχική εκδοχή της σειράς, επρόκειτο να είναι Γιάννης και όχι Ανδροκλής, ενώ ο ηθοποιός που θα τον υποδυόταν επρόκειτο να είναι ο Γιάννης Μιχαλόπουλος. 

 Τελικώς, μόλις το 1985 ο Παπαπέτρος έμαθε ότι πλέον ο επίμαχος νόμος που σε παλαιότερα χρόνια επέτρεπε τη λογοκρισία, δεν ήταν πλέον σε ισχύ, οπότε έδωσε το πράσινο φως για να γυριστεί η σειρά. Όμως παρουσιάστηκε το ζήτημα να βρεθεί άλλος ηθοποιός που θα αναλάμβανε το ρόλο του χήρου επιχειρηματία, καθώς λίγο καιρό νωρίτερα είχε τσακωθεί με το Μιχαλόπουλο. Μετά από αρκετές προτάσεις, τελικά βρέθηκε ο Κώστας Βουτσάς, ο οποίος όμως ήθελε ο ήρωάς του να έχει ένα πρωτότυπο όνομα, επειδή το Γιάννης είναι πολύ κοινό. Ο Παπαπέτρος έψαξε από δω και από κει, και τελικά κατέληξε στο Ανδροκλής, σε ταυτόχρονο συνδυασμό με την ιδέα να μετονομαστεί η σειρά στον τελικό της τίτλο.

Παραπομπές

Ανδροκλής και τα λιοντάρια του
Ελληνικές κωμικές τηλεοπτικές σειρές